《咏史乐府二首 其二 拥彗行》
明代·陆粲

汉困楚，阿翁忍死登高俎。楚和汉，阿翁归来依旧战。

吁嗟翁归方立炎汉基，三年为虏生无几。功成不记翁危辱，但记曾嗔无赖儿。

泗上亭长作帝王，宫中老翁犹布衣。翁生不知皇帝贵，家令一言翁始畏。

儿来朝，翁拥彗。须臾趣诏尊上皇，家令归来金满床。

昔为田舍公，今为天子父，拥彗一迎真有助。呜呼拥彗行何足嗤，犹胜当年俎上时。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。